জাওয়েদ করিম

জাওয়েদ করিম (জন্ম: ২৮ অক্টোবর ১৯৭৯) একজন মার্কিন সফটওয়্যার প্রকৌশলী এবং ইন্টারনেট উদ্যোক্তা। তিনি ইউটিউব-এর সহ-প্রতিষ্ঠাতা এবং এই প্ল্যাটফর্মে প্রথম ভিডিও আপলোডকারী ব্যক্তি। "Me at the zoo" (মি এট দ্য জু) শিরোনামের সেই ভিডিওটি ২০০৫ সালের ২৪ এপ্রিল আপলোড করা হয়। ২০২৫ সালের এপ্রিল পর্যন্ত ভিডিওটি ৩৫৮ মিলিয়নেরও বেশি বার দেখা হয়েছে। জাওয়েদ করিম পেপ্যালে কাজ করার সময় স্টিভ চেন ও চ্যাড হার্লে-র সঙ্গে পরিচিত হন, যাঁরা পরবর্তীতে ইউটিউবের অন্য দুই সহ-প্রতিষ্ঠাতা হন। পেপ্যালে কাজ করার সময় করিম প্রতিষ্ঠানটির বেশ কয়েকটি গুরুত্বপূর্ণ ফিচার ডিজাইন করেন, যার মধ্যে বাস্তব সময়ে জালিয়াতি শনাক্ত করার একটি উন্নত সিস্টেমও অন্তর্ভুক্ত ছিল।
জাওয়েদ করিম ১৯৭৯ সালের ২৮ অক্টোবর পূর্ব জার্মানির মার্সেবার্গ শহরে জন্মগ্রহণ করেন। তাঁর বাবা নাইমুল করিম বাংলাদেশি এবং ৩এম-এ গবেষক হিসেবে কর্মরত ছিলেন। তাঁর মা ক্রিস্টিন একজন জার্মান, যিনি মিনেসোটা বিশ্ববিদ্যালয়-এ বায়োরসায়নের অধ্যাপক ছিলেন। করিম ছিলেন দুই ভাইয়ের মধ্যে বড়। ১৯৮০-এর দশকের গোড়ার দিকে করিমের পরিবার জার্মানিতে বর্ণবাদের শিকার হয়। এই পরিস্থিতিতে তাঁরা পূর্ব জার্মানি থেকে পশ্চিম জার্মানির নয়ুস শহরে চলে যান। তবে নয়ুসেও তারা বিদেশিদের প্রতি বৈরিতা ও বর্ণবাদের মুখোমুখি হন। অবশেষে, ১৯৯২ সালে করিমের পরিবার যুক্তরাষ্ট্রের মিনেসোটার সেন্ট পল শহরে স্থায়ীভাবে বসবাস শুরু করে।
জাওয়েদ করিম ১৯৯৭ সালে সেন্ট পল সেন্ট্রাল হাই স্কুল থেকে উচ্চ মাধ্যমিক পাস করেন। এরপর তিনি ইউনিভার্সিটি অব ইলিনয় অ্যাট আরবানা-শ্যাম্পেইন-এ ভর্তি হন। তবে পড়াশোনার মাঝপথে তিনি পেপ্যালে চাকরি নিয়ে নেন এবং প্রতিষ্ঠানটির প্রারম্ভিক পর্যায়ের একজন কর্মী হিসেবে কাজ শুরু করেন। পরবর্তীতে তিনি পড়াশোনায় ফেরেন এবং কম্পিউটার বিজ্ঞানে স্নাতক ডিগ্রি লাভ করেন। পরবর্তী সময়ে করিম স্ট্যানফোর্ড বিশ্ববিদ্যালয় থেকে কম্পিউটার বিজ্ঞানে স্নাতকোত্তর ডিগ্রি অর্জন করেন। তিনি জন্মভাষা জার্মান ছাড়াও ইংরেজি এবং বাংলা ভাষায় সাবলীলভাবে কথা বলতে পারেন। 
বিশ্ববিদ্যালয় পড়াকালীন জাওয়েদ করিম সিলিকন গ্রাফিক্স ইনকর্পোরেটেড-এ ইন্টার্ন হিসেবে কাজ করেন। সেখানে তিনি থ্রিডি ভক্সেল ডেটা পরিচালনার উপর কাজ করেন, যা মূলত ভলিউম রেন্ডারিং ও ভিজিবল হিউম্যান প্রজেক্ট-এর মতো বিশাল তথ্যভাণ্ডারের জন্য ব্যবহৃত হয়। ২০০২ সালে পেপ্যালে কাজ করার সময় করিমের সঙ্গে চ্যাড হার্লে ও স্টিভ চেন-এর পরিচয় হয়। তিন বছর পর, ২০০৫ সালে তাঁরা একসঙ্গে ইউটিউব প্রতিষ্ঠা করেন — একটি অনলাইন ভিডিও শেয়ারিং প্ল্যাটফর্ম। ২০০৫ সালের ২৩ এপ্রিল, করিম ইউটিউবে “jawed” নামে প্রথম অ্যাকাউন্ট তৈরি করেন এবং সেদিনই "Me at the zoo" শিরোনামে প্রথম ভিডিও আপলোড করেন।
ইউটিউব তৈরি ও এর নকশা প্রক্রিয়ার পর করিম স্ট্যানফোর্ড বিশ্ববিদ্যালয়ে কম্পিউটার বিজ্ঞানে স্নাতকোত্তর পর্যায়ে ভর্তি হন। তিনি ইউটিউবে একটি অনানুষ্ঠানিক উপদেষ্টার ভূমিকায় ছিলেন, কারণ তাঁর মূল মনোযোগ ছিল পড়াশোনায়। এ কারণে কোম্পানিতে তাঁর শেয়ার অন্যান্য দুই সহ-প্রতিষ্ঠাতার তুলনায় অনেক কম ছিল।
করিম জনসাধারণের মধ্যে তুলনামূলকভাবে কম পরিচিত ছিলেন, যতক্ষণ না ২০০৬ সালে গুগল ইউটিউব অধিগ্রহণ করে। যদিও তাঁর অংশীদারিত্ব কম ছিল, তবু তিনি গুগলের ১,৩৭,৪৪৩টি শেয়ার পেয়েছিলেন, যার মূল্য ছিল প্রায় ৬৪ মিলিয়ন মার্কিন ডলার।
২০০৬ সালের অক্টোবরে করিম ইউনিভার্সিটি অব ইলিনয়ে বার্ষিক এসিএম সম্মেলনে "YouTube: From Concept to Hyper Growth" শীর্ষক একটি বক্তৃতা দেন। ২০০৮ সালের মে মাসে তিনি একই বিশ্ববিদ্যালয়ে ফিরে যান এবং ইতিহাসে সবচেয়ে কনিষ্ঠ ব্যক্তি হিসেবে ১৩৬তম সমাবর্তন বক্তা হন।
২০০৮ সালের মার্চে, জাওয়েদ করিম কিথ রাবোইস এবং কেভিন হার্টজ-এর সঙ্গে মিলে "ইউনিভার্সিটি ভেঞ্চার্স" নামের একটি ভেঞ্চার ক্যাপিটাল তহবিল শুরু করেন। পরবর্তীতে এটি "ওয়াই ভেঞ্চার্স" (YVentures) নামে পরিচিত হয়। ২০০৯ সালের এপ্রিল মাসে করিম জনপ্রিয় অনলাইন আবাসন প্ল্যাটফর্ম এয়ারবিএনবি-তে প্রাথমিক পর্যায়ের বিনিয়োগ করেন। তিনি প্রতিষ্ঠানটির প্রথম দিকের বীজ অর্থায়ন (seed funding) পর্বেই যুক্ত হন। YVentures আরও কয়েকটি প্রযুক্তি কোম্পানিতে বিনিয়োগ করে, যার মধ্যে রয়েছে প্যালান্টির, রেডিট এবং ইভেন্টব্রাইট।
জাওয়েদ করিম মাঝে মাঝে ইউটিউবে আপলোড করা তাঁর প্রথম ভিডিও "Me at the zoo"–এর বিবরণ অংশ হালনাগাদ করে ইউটিউবের কিছু সিদ্ধান্তের সমালোচনা করেছেন।
২০১৩ সালের ৬ নভেম্বর ইউটিউব একটি নতুন নিয়ম চালু করে, যেখানে মন্তব্য করার জন্য ব্যবহারকারীদের বাধ্যতামূলকভাবে গুগল+ অ্যাকাউন্ট থাকতে হতো। এই পরিবর্তনের বিরুদ্ধে ইউটিউব ব্যবহারকারীদের মধ্যে ব্যাপক প্রতিক্রিয়া দেখা দেয়। নিয়মটি বাতিলের দাবিতে একটি অনলাইন পিটিশনে ২,৪০,০০০-এর বেশি মানুষ স্বাক্ষর করে।
এই নিয়মে বিরক্ত হয়ে করিম তাঁর ইউটিউব অ্যাকাউন্টে লিখেছিলেন, "why the fuck do i need a Google+ account to comment on a video?" — অর্থাৎ “একটা ভিডিওতে মন্তব্য করতে গুগল+ অ্যাকাউন্ট লাগবে কেন?” একই সঙ্গে, "Me at the zoo" ভিডিওর বিবরণ অংশে তিনি লেখেন, “আমি এখানে আর মন্তব্য করতে পারি না, কারণ আমি গুগল+ অ্যাকাউন্ট চাই না।”
ব্যাপক বিরোধিতার মুখে গুগল পরে দুঃখ প্রকাশ করে এবং গুগল+–এর মাধ্যমে আসল নাম ব্যবহারের বাধ্যবাধকতা তুলে নেয়। এই সিদ্ধান্ত ইউটিউব ব্যবহারকারীদের অনেকের জন্য স্বস্তির বিষয় ছিল। এরপর গুগল ইউটিউবসহ সব প্ল্যাটফর্ম থেকে গুগল+ একীভূকরণ তুলে দেয়। ২০১৮ সালে গুগল ঘোষণা করে যে, গুগল+ প্ল্যাটফর্মটি বন্ধ করে দেওয়া হবে। এটি একদিকে জনপ্রিয়তা না পাওয়ায়, অন্যদিকে নিরাপত্তা ত্রুটির কারণে প্রায় ৫ লাখ ব্যবহারকারীর তথ্য ফাঁস হয়ে যাওয়ায় এই সিদ্ধান্ত নেওয়া হয়। অবশেষে ২০১৯ সালের ২ এপ্রিল গুগল+ ব্যক্তিগত অ্যাকাউন্টগুলোর জন্য সম্পূর্ণভাবে বন্ধ করে দেওয়া হয়।
২০২১ সালের নভেম্বরে, ইউটিউব যখন ‘ডিসলাইক’ সংখ্যা দেখানো বন্ধ করার সিদ্ধান্ত নেয়, তখন করিম "Me at the zoo" ভিডিওর বিবরণ অংশে লেখেন, "When every YouTuber agrees that removing dislikes is a stupid idea, it probably is. Try again, YouTube🤦‍♂️." — অর্থাৎ “যখন প্রতিটি ইউটিউবার মনে করে ডিসলাইক সরানো বোকামি, তখন সেটাই সম্ভবত সত্যি। আবার চেষ্টা করো ইউটিউব।” কিছুদিন পরে, তিনি আরও শক্তভাবে এই সিদ্ধান্তের বিরোধিতা করে বিবরণ আবার পরিবর্তন করেন। সবশেষে, ২০২৫ সালের ফেব্রুয়ারিতে, করিম আবার তাঁর ভিডিওর বিবরণ হালনাগাদ করেন এবং সেখানে মাইক্রোপ্লাস্টিকের কারণে মস্তিষ্কে ক্ষতির সম্ভাবনার কথা উল্লেখ করেন।